啄木鳥
作者：王邁
朝代：宋

paragraphs: 啄木復啄木，汝啄抑何毒。
千株萬株端明松，五月六月來清風。
木于汝何惡，朝朝暮暮啄。
勸汝利觜宜少停，戕木之生吾忍聽，已有弋者在後亭。
微蟲初何識，亦能對以臆。
天子愛元元，宵衣念艱食。
連年值禾饑，窮閭多菜色。
縣官急督租，吏饕饑需索。
啄木比刻木，何者爲可疾。
木生與民生，何者爲當恤。
可彈者不彈，爲我謝彼弋。